Modimolle-aanval: ‘Ek het gedink hulle gaan my doodmaak’Sakkie Bloem en sy verloofde, Natasja Martens. Foto: Facebook Sakkie Bloem (36), die professionele jagter wat Dinsdagmiddag in sy huis in Modimolle in Limpopo geskiet is, het Donderdag gesê hy is “ongelooflik gelukkig” dat hy die aanval oorleef het. Bloem, ŉ werknemer van JP Big Game Safaris, is Woensdag uit ŉ Pretoriase hospitaal ontslaan en sterk nou by sy verloofde, Natasja Martens, se huis in die stad aan. Hy het Donderdag aan Maroela Media vertel van die traumatiese gebeure wat Dinsdagmiddag in sy huis afgespeel het. “Ek was die dag in die dorp gewees en moes die middag weer teruggaan plaas toe. Ek het met my bakkie buite die skuifdeur in my kamer stilgehou en heen en weer geloop om al my goed in die bakkie te pak. Ek was in my kamer besig om my klere in ŉ sak te pak, toe iets my aandag op die televisie getrek het. Ek het vir ŉ oomblik op my bed gaan sit om televisie te kyk en my hond, wat op die vloer langs my gelê het, het begin knor,” vertel hy. Bloem sê hy het hom aanvanklik nie aan die hond gesteur nie en die volgende oomblik het ŉ onbekende man met ŉ vuurwapen by die kamer ingestap. “Hy het nie ŉ woord gesê nie. Net die pistool opgetel en my geskiet.” Die koeël het Bloem in sy bors getref en is deur sy skouer en by sy bladbeen uit. Direk daarna het nog twee rowers die kamer binnegestorm en Bloem op die bed vasgedruk. “Ek het nog gevra wat gaan aan en hulle wou net heeltyd weet waar is die geweer en waar is die geld. Hulle het skoenveters, selfoonlaaiers en enigiets wat hulle in die hande kon kry, gegryp en my hande en voete vasgebind.” Bloem sê sy vuurwapen word gewoonlik op die plaas waar hy werk, gebêre. Dit was egter in daardie stadium in sy voertuig omdat hy op pad plaas toe was. “Ek het vir hulle gesê my beursie en die bakkie se sleutels is in die bakkie. Al waaraan ek kon dink, was om hulle net so gou moontlik uit die huis te kry.” Hy vertel die rowers het later ook sy hande en voete agter sy rug aan mekaar vasgebind en ŉ handdoek om sy kop gedraai. “Ek het gedink hulle gaan my doodmaak. Ek het nie gedink hulle sal my skiet en dan lewend agterlaat nie. Ek het honderde skietgebedjies gedoen terwyl ek daar gelê het.” Nadat die rowers met sy bakkie op die vlug geslaan het, kon Bloem daarin slaag om van die bed af te rol en sy hande en voete met ŉ tang en ŉ mes los te kry. Hy het daarna na sy buurman, Pat Loots, se huis gestrompel om hulp te kry. Loots het met hom na ŉ plaaslike dokter se spreekkamer gejaag en Bloem is later na ŉ hospitaal in Pretoria geneem. “Ek is ongelooflik gelukkig om te leef. Die koeël is dwarsdeur my lyf en het my longe en al my slagare gemis. My bladbeen is heeltemal verbrysel, maar die dokters sê dit sal mettertyd weer vasgroei. Die wond moet nou maar net dopgehou word om seker te maak dit kry nie infeksie nie, maar ek is baie gelukkig.” Bloem se voertuig is kort ná die aanval verlate op die R101 in Pienaarsrivier gevind. ŉ 49-jarige verdagte is in verband met die rooftog in hegtenis geneem. Volgens Bloem sal hy weer terugkeer na sy huis in Modimolle en sy werk so gou moontlik hervat. “Ek spot en sê ek is nou een van die statistieke, maar die werklikheid is as ons almal weghardloop wanneer daar iets met ons gebeur, gaan daar naderhand niemand meer in die land oor wees nie. Die lewe gaan aan,” sê hy. Bloem het sy dank uitgespreek teenoor Loots wat hom direk ná die aanval bygestaan het, Charl Watts en Nelia Prinsloo-Smit wat gehelp het om ŉ ambulans te reël en al die nodige mense in kennis te stel, en Barend Pienaar en al die ander lede van die plaaslike gemeenskapspolisiëringsforum en veiligheidsgroepe wat gehelp het om die verdagtes agterna te sit. “En natuurlik moet ek ook baie dankie sê aan my verloofde, Natasja, vir al haar ondersteuning en bystand,” het Bloem afgesluit.